NORMATIVA PER LA QUAL ES REGULA EL PROCÉS DE SELECCIÓ I LA CONTRACTACIÓ DEL PROFESSORAT SUBSTITUT - Butlletí Oficial Universitat d'Alacant



[Ir a contenido](#contenido-pagina)



Barra Sede Electrónica, correo y UACloud

[Universidad de Alicante / Universitat d'AlacantUniversidad de Alicante](https://www.ua.es/es)
==============================================================================================

Menú
 Leer

Cerrar menú

* [Sede Electrónica](https://seuelectronica.ua.es/)
* [Webmail](https://www1.webmail.ua.es/login0.php3?idi=es)
* [UACloud CV](https://cvnet.cpd.ua.es/uacloud/home/indexVerificado)

Sede Electrónica, correo y UACloud en el móvil



Selector de idiomas

* [Idioma](#)
  + [Español](/es/acuerdo/39612)
  + [Valencià](/va/acuerdo/39348)






Selector de idioma

Leer

* [Español](/es/acuerdo/39696)
* [Valencià](/va/acuerdo/39887)

Selector de idiomas





Sede Electrónica, correo y UACloud

[![Universitat d'Alacant](https://web.ua.es/secciones-ua/images/layout/logo-ua.jpg)](https://www.ua.es/va/index.html)

* [Seu Electrònica](https://seuelectronica.ua.es/)
* [Webmail](https://www1.webmail.ua.es/login0.php3?idi=va)
* [UACloud CV](https://cvnet.cpd.ua.es/uacloud/home/indexVerificado)





NORMATIVA PER LA QUAL ES REGULA EL PROCÉS DE SELECCIÓ I LA CONTRACTACIÓ DEL PROFESSORAT SUBSTITUT[Butlletí Oficial Universitat d'Alacant](/ca/Publicacion)
==========================================================================================================================================================

Secretaria General

Butlletí Oficial Universitat d'Alacant





NORMATIVA PER LA QUAL ES REGULA EL PROCÉS DE SELECCIÓ I LA CONTRACTACIÓ DEL PROFESSORAT SUBSTITUT

Data d'aprovació
:   17/05/2023

Data de publicació
:   18/05/2023

Òrgan competent
:   Consell de Govern

Secció
:   DISPOSICIONS GENERALS

* [Annexos](#anexos)
* [Anàlisi](#analisis)

* [Ver acuerdo en formato **PDF**](/Acuerdos/DescargarAcuerdo/39492)
* Comparteix acuerdo en redes sociales
  + [Enviar sumario por 



    Correu](mailto:?subject=BOUA&body=https://www.boua.ua.es/va/acuerdo/39444)
  + [Compartir acuerdo en 

    Facebook](https://www.facebook.com/sharer.php?u=https://www.boua.ua.es/va/acuerdo/39953)
  + [Compartir acuerdo en 

    X](https://twitter.com/intent/tweet?via=UA_Universidad&text=NORMATIVA PER LA QUAL ES REGULA EL PROCÉS DE SELECCIÓ I LA CONTRACTACIÓ DEL PROFESSORAT SUBSTITUT&url=https://www.boua.ua.es/va/acuerdo/39796)

**Títol:** NORMATIVA PER LA QUAL ES REGULA EL PROCÉS DE SELECCIÓ I LA CONTRACTACIÓ DEL PROFESSORAT SUBSTITUT

**Secció:** DISPOSICIONS GENERALS

**Òrgan:** Consell de Govern

**Data d'aprovació:** dimecres, 17 de maig de 2023

Aprovat per unanimitat pel Consell de Govern de la Universitat d'Alacant en la sessió ordinària del dia 17 de maig de 2023.

NORMATIVA PER LA QUAL ES REGULA EL PROCÉS DE SELECCIÓ I LA CONTRACTACIÓ DEL PROFESSORAT SUBSTITUT

TÍTOL I. DISPOSICIONS GENERALS

Article 1.- Objecte

Article 2.- Règim jurídic

Article 3.- Supòsits de contractació

Article 4.- Detecció de necessitats docents sobrevingudes

Article 5.- Contractació a través de les borses d'ocupació

TÍTOL II. SELECCIÓ

Capítol I. Convocatòria dels concursos per a la creació de borses d'ocupació

Article 6.- Òrgan convocant i publicació

Article 7.- Principis

Article 8.- Bases de la convocatòria

Article 9.- Requisits de participació

Article 10.- Sol·licituds i admissió de persones aspirants

Capítol II. Comissions de selecció

Article 11.- Composició, proposta i nomenament

Article 12.- Funcionament i règim jurídic

Capítol III. Procés de selecció

Article 13.- Sistema selectiu

Article 14.- Desenvolupament del procés selectiu

Article 15.- Confecció de la borsa d'ocupació

Article 16.- Notificació del procediment

TÍTOL III. CONTRACTACIÓ

Capítol I. Funcionament de les borses d'ocupació del professorat substitut

Article 17.- Vigència

Article 18.- Crida de les persones aspirants

Article 19.- Causes d'exclusió de la borsa d'ocupació

Article 20.- Causes de desactivació temporal de la borsa d'ocupació

Capítol II. El professorat substitut

Article 21.- Dedicació docent del professorat substitut

Article 22.- Requisits i condicions generals de contractació

Article 23.- Tipologia i forma dels contractes

Article 24.- Duració dels contractes

Article 25.- Retribucions del professorat substitut

Article 26.- Extinció del contracte

Article 27.- Avaluació de l'activitat docent del professorat substitut

Article 28.- Protecció de dades

Disposició transitòria única. Constitució de borses provisionals

Disposició final. Entrada en vigor

TÍTOL I. DISPOSICIONS GENERALS

Article 1.- Objecte

Aquesta normativa té per objecte regular els processos de selecció per a la constitució de borses d'ocupació del professorat substitut a la Universitat d'Alacant, el seu funcionament i el procediment i les condicions per a la seua contractació.

Article 2.- Règim jurídic

La selecció i contractació del professorat substitut es regirà pel que disposa la Llei orgànica 2/2023, de 22 de març, del sistema universitari, la normativa estatal i autonòmica de desenvolupament, el conveni col·lectiu aplicable, l'Estatut d'aquesta Universitat, aquesta normativa, les bases de les respectives convocatòries i altres normes de caràcter general que resulten d'aplicació.

Article 3.- Supòsits de contractació

1. La contractació del professorat substitut podrà tenir lloc a conseqüència de la necessitat de cobrir temporalment un lloc de treball fins que acabe el procés de selecció per a la seua cobertura definitiva i per a la cobertura de les necessitats docents motivades per les absències del professorat amb dret a reserva del lloc de treball o per les minoracions de la seua dedicació docent.

2. D'acord amb l'apartat anterior, les causes que justifiquen la contractació de professorat substitut, sempre que generen necessitats docents en l'àrea de coneixement, seran les que es relacionen a continuació:

a)       Incapacitat temporal de llarga duració, permisos i llicències, absències i altres situacions administratives suspensives amb dret de reserva de lloc de treball del professorat, reconeguts a l'empara del que estableix la normativa vigent.

b)      Reducció de la dedicació docent del personal docent i investigador per l'acompliment de càrrecs acadèmics, de representació sindical, o altres supòsits reconeguts a l'empara del que estableix la normativa general o pròpia.

c)       La provisió temporal d'un lloc corresponent a una plaça de personal docent i investigador, dotada pressupostàriament, fins que finalitze el procés de selecció per a la seua cobertura definitiva i fins a un màxim de tres anys comptadors des de la data de la contractació.

d)      Altres situacions no previstes en els apartats anteriors que siguen susceptibles de ser incloses en l'àmbit d'aplicació d'aquesta normativa, que seran valorades pel vicerectorat amb competències en matèria de professorat.

Article 4.- Detecció de necessitats docents sobrevingudes

El departament afectat comunicarà les necessitats docents sobrevingudes al vicerectorat amb competències en matèria de professorat, el qual d'acord amb les característiques del cas determinarà la fórmula més adequada per a atendre les necessitats docents, tenint en compte les normes següents:

­-  Quan la capacitat docent de l'àrea de coneixement implicada, durant el període que cal substituir, permeta cobrir les necessitats sobrevingudes de dedicació docent, la substitució es farà pel professorat amb què compte l'àrea de coneixement en aquell moment.

-­   Sempre que la necessitat de substitució siga per un període no superior a quinze dies, la docència serà assumida pel professorat de l'àrea de coneixement a què pertany la professora o professor absent.

-­   Fora dels casos anteriors, el departament podrà sol·licitar al vicerectorat amb competències en matèria de personal docent i investigador l'inici del procediment de substitució mitjançant la contractació de professorat substitut.

Article 5. - Contractació a través de les borses d'ocupació

La contractació del professorat substitut es farà a través de les borses d'ocupació que es constituiran mitjançant els processos de selecció corresponents a través de concurs públic.

TÍTOL II. SELECCIÓ

Capítol I. Convocatòria dels concursos per a la creació de les borses d'ocupació

Article 6.- Òrgan convocant i publicació

1. Correspon a la rectora o rector convocar els processos de selecció per a la constitució de borses d'ocupació de professorat substitut, en els supòsits i condicions en què siga procedent.

2. Les convocatòries es publicaran en el Diari Oficial de la Generalitat Valenciana (DOGV), en la Seu Electrònica i, a títol informatiu, en la pàgina web del Servei de Selecció de Personal i seran comunicades amb prou antelació al registre públic de concursos de personal docent i investigador del ministeri competent en matèria d'universitats i a la direcció general competent en matèria d'universitats, per a la màxima difusió d'aquestes.

Article 7.- Principis

1. Tant les convocatòries com els procediments de selecció garantiran els principis d'igualtat, mèrit, capacitat, publicitat i concurrència, com també la possibilitat de recurs davant de la mateixa universitat.

2. Així mateix, es garantiran, tant en les convocatòries com en el desenvolupament d'aquestes, els principis d'igualtat de tracte i d'oportunitats entre dones i homes, i també la igualtat d'oportunitats de les persones amb diversitat funcional, i s'adoptaran en el procediment les mesures d'adaptació oportunes a les seues necessitats.

Article 8.- Bases de les convocatòries

1. Les convocatòries podran incloure una o diverses àrees de coneixement. No obstant això, els processos de selecció seran independents en cada àrea de coneixement, i es crearà una borsa en cada àrea.

Si així s'acordara en els departaments en què s'integren les àrees de coneixement afins, es podrà unificar el procés selectiu de dos o més àrees de coneixement afins i la borsa d'ocupació resultant serà comuna per a totes aquestes.

2. Les convocatòries inclouran:

a) Les àrees de coneixement objecte del procés.

b) Els requisits de les persones aspirants.

c) La composició de les comissions de selecció.

d) El sistema de selecció, barem per a puntuar els mèrits i puntuació mínima requerida per a formar part de la borsa d'ocupació.

e) Fases de desenvolupament del procés selectiu.

f) La forma i el termini de presentació de sol·licituds.

g) Els mitjans i llocs oficials de publicació de les diferents resolucions que es generen al llarg del procés, a l'efecte de les notificacions que escaiguen.

h) Tipus de contracte i retribució.

i) Esment a la infrarepresentació o no de les dones en l'àrea de coneixement per a la qual siga convocada la borsa d'ocupació.

3. La persona contractada assumirà l'activitat docent lectiva i no lectiva que s'especifique en el contracte.

Article 9.- Requisits de participació

1. Per a l'admissió al concurs s'hauran de reunir els requisits que s'especifiquen en la convocatòria i el compliment d'aquests haurà d'estar referit sempre a la data d'expiració del termini fixat per a sol·licitar la participació en el procés selectiu i mantenir-se fins al moment de la signatura del contracte.

2. Requisits generals de participació:

a) Els recollits en l'article 56 del Reial decret legislatiu 5/2015, de 30 d'octubre pel qual s'aprova el text refós de la Llei de l'estatut bàsic de l'empleat públic.

b) Els qui no tinguen la nacionalitat espanyola hauran de tenir un coneixement adequat de qualsevol de les llengües oficials de la Comunitat Valenciana per al desenvolupament de les seues funcions. En cas de no ser acreditat documentalment, la Universitat d'Alacant podrà fer, en les condicions que es determinen, una prova de nivell que garantisca una adequada capacitat de comunicació oral i escrita de qualsevol de les llengües oficials de la Comunitat Valenciana.

c) Abonar a la Universitat d'Alacant les taxes corresponents d'acord amb el que estableix la convocatòria.

d) Estar en possessió del títol de llicenciat, enginyer, arquitecte, graduat universitari amb grau, com a mínim, de 300 crèdits ECTS o d'un màster universitari.

3. Requisits específics:

Ateses les necessitats de docència en determinades àrees, es podrà exigir requisits específics relatius a la titulació o titulacions.

Article 10.- Sol·licituds i admissió de persones aspirants

1. Les persones que vulguen participar en el procés de selecció presentaran la sol·licitud corresponent, dirigida a la rectora o al rector de la Universitat d'Alacant, que haurà de ser emplenada a través de la Seu Electrònica de la Universitat d'Alacant, i acompanyada de la documentació detallada en la convocatòria corresponent, en el termini de 10 dies hàbils comptadors des de l'endemà de la seua publicació en el DOGV.

2. Finalitzat aquest termini es publicarà resolució rectoral, amb la relació provisional de persones admeses i excloses, i s'indicarà la causa d'exclusió i el termini de reclamacions i esmenes.

3. Resoltes les reclamacions i esmenes, es publicarà la relació definitiva de persones admeses i excloses.

4. Les dades de caràcter personal que consten en la sol·licitud seran tractades per la Universitat d'Alacant amb l'única finalitat de la gestió i la resolució de la convocatòria.

Capítol II.- Comissions de selecció

Article 11.- Composició, proposta i nomenament

1. Cada comissió de selecció estarà integrada per cinc membres de ple dret, amb els seus respectius suplents, funcionaris i funcionàries dels cossos docents universitaris o professors i professores amb vinculació permanent i dedicació a temps complet en la Universitat d'Alacant.

La composició de les comissions de selecció haurà de garantir els principis d'objectivitat, imparcialitat, neutralitat, transparència i qualificació i serà equilibrada entre dones i homes, tret que no siga possible per raons fundades.

2. Correspondrà al departament o departaments que tinguen assignada docència en l'àrea objecte de la borsa d'ocupació, la proposta de les y els membres de la comissió, que faran arribar al Servei de Selecció de Personal una vegada publicada la relació provisional de persones aspirants admeses i excloses, i abans de la publicació de la definitiva. Almenys dos membres de la Comissió de selecció han de pertànyer a l'àrea de coneixement objecte del procés selectiu.

La proposta haurà d'incloure obligatòriament, com a secretària o secretari de la comissió, la secretària o el secretari del centre on s'impartisca la docència de l'àrea. Quan la docència s'impartisca en més d'un centre, almenys una de les persones que ocupe el càrrec de secretari o secretària en algun dels centres haurà de proposar-se per a ostentar la secretaria de la Comissió de Selecció.

En aquells casos en què una àrea de coneixement s'integre en més d'un departament, les direccions de departament respectives es posaran d'acord per a proposar una comissió de selecció conjunta.

3. Els membres de les comissions de selecció seran nomenats per la rectora o el rector.

4. Les seccions sindicals presents en la Mesa Negociadora podran proposar cadascuna d'aquestes una persona que, en qualitat d'observador o observadora, assistisca a les sessions de la Comissió de Selecció. Tindrà veu, però no vot i haurà de complir amb els mateixos requisits que els membres de la Comissió de Selecció. Per a la seua assistència requerirà de l'acreditació de la rectora o rector, que es publicarà juntament amb el nomenament de la Comissió.

Article 12.- Funcionament i règim jurídic

1. Perquè la Comissió puga constituir-se i actuar vàlidament serà necessària l'assistència de la presidenta o president i de la secretària o secretari, així com la d'almenys una o un integrant d'entre la resta de membres de ple dret.

2. El nomenament com a membre d'una Comissió és irrenunciable, excepte quan concórrega causa justificada que impedisca la seua actuació. En cap cas serà delegable l'actuació. Les y els membres de la Comissió titular se sustituiran pels seus suplents.

3. Els supòsits d'abstenció o recusació que puguen plantejar-se es tramitaran i resoldran d'acord amb el que estableixen els articles 23 i 24 de la Llei 40/2015, d'1 d'octubre de Règim Jurídic del Sector Públic.

4. Les Comissions vetlaran pel compliment del que estableix la convocatòria corresponent i aquesta normativa, garantiran el respecte als principis d'igualtat, mèrit, capacitat i publicitat i tindran el compromís d'actuar amb objectivitat, independència i rigor professional, hauran de respectar la confidencialitat sobre les dades personals dels quals hagueren tingut coneixement per raó de la seua participació en la Comissió, guardaran secret de les deliberacions de les sessions i garantiran la dedicació necessària per a l'acompliment adequat de les tasques que els són pròpies.

5. En tot allò que no estiga previst expressament en aquesta normativa, s'atendrà al que estableix sobre òrgans col·legiats de les diferents administracions públiques la Llei 40/2015, d'1 d'octubre de règim jurídic del sector públic.

Capítol III. Procés de selecció

Article 13.- Sistema selectiu

1. El sistema selectiu serà el de concurs públic de mèrits, s'aplicarà el barem i els criteris de valoració arreplegats en l'[Annex I](/Acuerdos/DescargarAnexoxId?idanexo=703668&idacuerdo=39056&idioma=es) d'aquesta normativa.

2. Per a formar part de la borsa d'ocupació les persones aspirants hauran d'obtenir una puntuació total individual mínima de 35 punts.

Article 14.- Desenvolupament del procés selectiu

1. La Comissió serà l'encarregada de resoldre el concurs, que conclourà amb la proposta de confecció de la borsa d'ocupació.

2. La persona que ostente la presidència convocarà per a l'acte de constitució de les i els membres de la Comissió titulars i, si escau, els seus respectius suplents amb una antelació mínima de 48 hores, de manera individualitzada i indicant la data, lloc i hora de celebració. En aquest acte s'aprovaran els criteris de valoració específics del barem, en aquells apartats que així es preveja, i s'haurà de convocar també la persona o les persones observadores a què es refereix l'article 11.4 d'aquesta normativa. Una vegada aprovats els criteris de valoració específics per la Comissió de Selecció, hauran de ser publicats i es concedirà un termini a les persones aspirants per a la presentació de reclamacions.

3. Després de l'aplicació del barem, la Comissió elaborarà i publicarà l'acta de valoració inicial dels mèrits dels i les aspirants i les puntuacions provisionals que obtinguen en tots els apartats del barem i concedirà el termini que s'establisca en la convocatòria per a possibles reclamacions.

4. La Comissió en el termini que establisca la convocatòria publicarà l'acta de resolució amb les puntuacions definitives que contindrà la proposta de confecció de la borsa d'ocupació.

5. Contra l'acta de resolució es podrà interposar recurs d'alçada davant del rector o la rectora en el termini d'un mes comptador des del següent de la publicació d'aquesta.

Article 15.- Confecció de la borsa d'ocupació.

1. La borsa es confeccionarà amb les persones aspirants que hagen obtingut la puntuació mínima requerida per a formar-ne part i s'ordenarà de major a menor puntuació total, sumades les puntuacions de tots els apartats del barem.

2. Els casos d'empat que es produïsquen es dirimiran de la manera següent:

1r Els empats es resoldran a favor de la persona amb la major puntuació preliminar ponderada obtinguda en l'apartat d'experiència docent.

2n En cas de persistir l'empat, si aquest fora entre persones de diferent sexe, es dirimirà a favor del sexe que estiga infrarepresentat en l'àrea de coneixement per a la qual ha sigut convocada la borsa d'ocupació ateses les instruccions per a resoldre empats en processos selectius, aprovades en Consell de Govern de 26 d'octubre del 2016 (BOUA de 28 d'octubre).

3r Si l'empat fora entre persones del mateix sexe o no hi haguera infrarepresentació de cap dels gèneres, aquest es dirimirà per ordre alfabètic del primer cognom de les persones aspirants empatades, i aquest ordre s'iniciarà per la lletra determinada en la Resolució dictada per la Conselleria que tinga atribuïda la competència en matèria de funció pública, mitjançant la qual es determine l'ordre d'intervenció de les persones aspirants a totes les proves selectives que es facen durant l'any. La Resolució que regirà serà aquella que es trobe publicada en el DOGV a la data de publicació de la convocatòria.

3. Rebuda la proposta, la rectora o el rector, resoldrà la confecció de la borsa d'ocupació.

Article 16.- Notificació del procediment

1. D'acord amb el que preveu l'article 45.1 b) de la Llei 39/2015, d'1 d'octubre, les publicacions derivades d'aquests processos, com també la informació d'altres actes que se'n deriven i que requerisquen publicació, inclosos els recursos en via administrativa, es faran en Seu Electrònica, en l'apartat «Altres documents generals de l'expedient de l'aspirant associat a cada convocatòria» i podran consultar-se, a títol informatiu, en la pàgina web del Servei de Selecció de Personal, que substitueix la notificació a les persones interessades i produeix els mateixos efectes.

En el cas d'haver de fer alguna notificació individual, es farà a través del sistema de notificació electrònica de la UA.

2. D'acord amb el que preveu l'article 45 de la Llei 39/2015, d'1 d'octubre, del procediment administratiu comú de les administracions públiques, les publicacions detallades en aquesta normativa substituiran la notificació personal a les persones interessades i produiran els mateixos efectes.

TÍTOL III. CONTRACTACIÓ

Capítol I. Funcionament de les borses d'ocupació del professorat substitut

Article 17.- Vigència

1. Les borses d'ocupació entraran en vigor l'endemà de la publicació de la resolució rectoral de confecció d'aquestes.

2. El Servei de Gestió de Personal publicarà en la seua pàgina web les diferents borses d'ocupació amb les persones aspirants que les formen ordenades d'acord amb el resultat del procés selectiu, i s'indicarà l'última crida realitzada.

3. Les borses d'ocupació, si no es consideren esgotades abans, tindran una vigència inicial de cinc anys. Superat aquest termini, continuaran vigents fins a la confecció d'una de nova.

Es podrà considerar que una borsa està esgotada quan compte amb menys de cinc persones candidates, i en aquest cas el Servei de Selecció de Personal podrà gestionar la convocatòria del procés selectiu per a la creació d'una de nova.

4. Amb la publicació d'una nova borsa d'ocupació perdrà la vigència l'anterior.

Article 18.- Crida de persones aspirants

1. La crida de les persones incloses en la borsa d'ocupació es durà a terme seguint l'ordre de prelació dels integrants, que són responsables de tenir permanentment actualitzats com a mínim un número de telèfon mòbil i una adreça de correu electrònic per a la seua possible localització.

2. Una vegada autoritzada la necessitat de contractació pel Vicerectorat amb competències en matèria de Professorat, el Servei de Gestió de Personal, remetrà correu electrònic únic a les primeres persones actives incloses en la borsa d'ocupació corresponent que arreplegarà la informació següent: àrea de coneixement, causa de la substitució, duració estimada, assignatures que impartirà, horari, requisits si escau, termini per a acceptar o rebutjar l'oferta, i tota la informació que siga necessària. En aquest correu electrònic també s'indicarà el procediment per a acceptar o rebutjar l'oferta.

Addicionalment, es notificarà mitjançant SMS dirigit al telèfon mòbil facilitat l'enviament del correu electrònic amb l'oferta d'una plaça de professorat substitut. La data de l'enviament de l'SMS servirà com a data d'inici de còmput dels terminis d'acceptació o rebuig de l'oferta.

Es fixarà un termini d'almenys dos dies hàbils, comptadors a partir de l'endemà a la recepció de l'SMS, perquè les persones candidates manifesten la disponibilitat o no per a acceptar la plaça oferida per la via que s'establisca en el servei de Gestió de Personal. En cas de no rebre resposta d'algun candidat o candidata en el termini establit, s'entendrà que aquesta persona no li interessa l'oferta i, per tant, no se'l considerarà en el procediment d'adjudicació i contractació.

3. Finalitzat el termini anterior, el Servei de Gestió de Personal notificarà la proposta a la persona candidata de la borsa que es trobe en millor posició i que haja manifestat l'acceptació a la plaça oferida perquè l'accepte mitjançant signatura electrònica en UACloud.

4. Una vegada signada l'acceptació de la proposta, el Servei de Gestió de Personal es posarà en contacte amb la candidata o el candidat que l'haja acceptada, per a la formalització del contracte. Una vegada posat a la disposició d'aquesta persona el contracte per a la signatura, disposarà de dos dies hàbils per a la seua formalització. Expirat aquest termini, perdrà el dret a ser contractat o contractada. Seguidament es contactarà amb la següent persona que figure com a candidata en la borsa.

Aquelles persones candidates que refusen acceptar l'oferta o no formalitzen el contracte, podran mantenir la seua posició en la borsa en situació de desactivació temporal, sempre que aporten en el termini de deu dies hàbils, comptadors a partir de l'endemà de la recepció de l'SMS, la documentació justificativa de trobar-se en alguna de les causes de desactivació temporal establides en l'article 20. En cas que no justifiquen el rebuig a l'oferta o a la signatura del contracte perdran la posició en la borsa i passaran al final de la llista.

5. Formalitzada la contractació s'actualitzarà l'última crida de la borsa corresponent.

Article 19.- Causes d'exclusió de la borsa d'ocupació.

Són causes d'exclusió de la borsa d'ocupació:

a)       La renúncia expressa manifestada per escrit de la persona interessada.

b)      La comprovació que algun o alguns dels mèrits al·legats són falsos o han deixat de complir-se durant la vigència del contracte.

c)       L'existència d'un informe negatiu motivat, fet per la direcció del Departament i aprovat en el Consell de Departament, sobre l'acompliment docent de la persona afectada. Aquest informe es notificarà a la persona afectada que disposarà d'un termini de 10 dies per a presentar-hi al·legacions.

d)      La negativa injustificada a subscriure el contracte per part de la persona adjudicatària.

e)      El desistiment injustificat del contracte abans de finalitzar les activitats lectives i no lectives del quadrimestre en el qual estiguera desenvolupant les seues funcions.

Article 20.- Causes de desactivació temporal de la borsa d'ocupació.

1. El professorat que es trobe contractat a temps complet en una àrea de coneixement serà desactivat temporalment de la resta de borses de substitució en les quals participe durant el període que dure el seu contracte, i tornarà a ser inclòs en el lloc corresponent quan acabe l'encàrrec per al qual havia sigut contractat. No obstant això, el professorat que es trobe contractat i la data final del contracte del qual estiga fixada per a la finalització dels exàmens del primer semestre, podrà participar en les places que s'oferisquen per al segon semestre.

2. S'admetran els motius següents per a renunciar a una oferta de substitució sense que supose l'exclusió de la llista, i quedar en situació de desactivació temporal en la borsa corresponent:

a) Incapacitat Temporal mentre dure aquesta.

b) Embaràs, a partir del sisè mes de gestació, o embaràs de risc en tot cas.

c) Situacions de suspensió del contracte per naixement i cura del menor, excedència per cura de fills o familiars o altres vicissituds suspensives amb dret a reserva de lloc de treball.

d) Ser víctima de violència de gènere en els termes establits en l'article 23 de la Llei orgànica 1/2004, de 28 de desembre, de mesures de protecció integral contra la violència de gènere, mentre dure aquesta situació.

e) Relació d'ocupació amb qualsevol entitat pública o privada.

3. Les anteriors circumstàncies hauran d'acreditar-se presentant la sol·licitud de suspensió corresponent mitjançant Instància Genèrica a través de Registre General de la Universitat o mitjançant la sol·licitud corresponent habilitada en UACloud, indicant la borsa o borses per a les quals se sol·licita la suspensió. La suspensió farà efecte des del moment de la sol·licitud.

4. Per a causar de nou alta en la borsa d'ocupació serà imprescindible comunicar al Servei de Gestió de Personal, pels mateixos mitjans, la finalització de la causa que va originar la suspensió temporal. La sol·licitud farà efecte a partir del tercer dia hàbil següent a la presentació. Les persones que es troben en suspensió temporal en una borsa de substitució no rebran cap oferta derivada d'aquesta borsa mentre es mantinga la situació.

5. Quan finalitze el contracte per alguna de les causes legalment establides la persona afectada per l'extinció tornarà a ocupar el lloc en la borsa d'ocupació que tenia amb anterioritat a la contractació.

Capítol II. El professorat substitut

Article 21. Dedicació docent del professorat substitut

1. La dedicació docent del professorat substitut es determinarà d'acord amb la normativa autonòmica vigent a cada moment.

2. La contractació del professorat substitut serà únicament i exclusiva per la dedicació que corresponga d'acord amb la dedicació docent que cal cobrir. En cap cas podrà incloure la realització de tasques d'investigació ni l'acompliment de funcions estructurals de gestió i coordinació.

Article 22. Requisits i condicions generals de contractació

1. Serà requisit per a la contractació estar en possessió del títol de llicenciat, enginyer, arquitecte, graduat universitari amb grau, com a mínim, de 300 crèdits ECTS o d'un màster universitari.

En cas d'haver cursat estudis universitaris a l'estranger, hauran d'estar en possessió de la credencial d'homologació o, si escau, el corresponent certificat d'equivalència, expedits pel Ministeri espanyol corresponent, tot això d'acord amb la legislació vigent.

2. En el cas que la contractació siga per a assignatures impartides íntegrament en llengua valenciana o llengua estrangera hauran d'acreditar el nivell d'idiomes exigit en cada cas per la Universitat d'Alacant.

3. A més dels requisits de titulació i compatibilitat, el professorat substitut haurà de reunir les altres condicions exigides per a l'accés a l'ocupació pública i estarà subjecte al mateix règim jurídic que la resta del professorat contractat, amb les especificitats pròpies de les característiques del seu contracte.

4. El professorat substitut estarà adscrit al mateix Departament i àrea de coneixement en la qual s'ha originat la causa de substitució.

5. A la finalització del contracte, el professor substitut pot sol·licitar un certificat en el qual es faça constar el període contractat, l'activitat docent desenvolupada, juntament amb l'informe emès pel Departament.

6. Els contractes laborals subscrits a l'empara d'aquesta normativa tindran efectes econòmics i administratius a partir de la signatura del contracte. En cap cas les persones proposades podran començar l'activitat sense haver signat el contracte i sense estar donats d'alta en la Seguretat Social. Només una vegada iniciada la relació jurídica s'iniciarà la prestació de serveis i, per tant, la meritació de les retribucions assignades al contracte. No es podrà donar retroactivitat d'efectes en cap cas.

Article 23. Tipologia i forma dels contractes

1. El professorat substitut serà contractat en els termes establits en la legislació vigent i en el conveni col·lectiu d'aplicació al personal docent i investigador de les universitats públiques valencianes.

2. En el supòsit de professorat substitut contractat per necessitats docents sobrevingudes per baixes, permisos o reduccions de l'encàrrec docent del professorat s'especificarà el nom del professorat substituït, com també la causa de la substitució que ha generat les necessitats docents objecte de cobertura contractual. A més, es deixarà constància en el contracte si el professorat substitut s'ocuparà de la docència que tenia assignada el professorat substituït o s'encarregarà d'impartir una altra docència diferent.

3. En el cas de professorat substitut contractat mentre es resol el concurs d'una plaça estructural vacant en la RLT, en el seu contracte de treball s'indicarà el codi de la plaça de la RLT l'activitat docent de la qual s'estiga cobrint.

Article 24. Duració dels contractes

1. La duració del contracte de professorat substitut per a la cobertura de vacant estarà supeditada a la resolució definitiva del concurs. Si aquesta plaça quedara deserta, la duració del contracte estarà limitada al 31 d'agost del curs acadèmic en què es va declarar la plaça deserta. En cap cas la duració del contracte podrà excedir de tres anys comptadors des de la data de la celebració.

2. El contracte de professorat substitut per a la cobertura de les necessitats docents motivades per les absències del professorat amb dret a reserva de plaça o per les reduccions de la dedicació docent durarà fins a la reincorporació de la persona substituïda, el venciment del termini legal o convencionalment concedit per a la reincorporació o la finalització del dret a la reducció de la dedicació docent que va motivar la contractació.

Article 25. Retribucions del professorat substitut

Les retribucions del professorat substitut seran les establides en el Decret 174/2002, de 15 d'octubre, del Govern Valencià, sobre règim i retribucions del personal docent i investigador contractat laboral de les universitats públiques valencianes i sobre retribucions addicionals del professorat universitari.

Article 26. Extinció del contracte

1. El contracte de professorat substitut s'extingirà per qualsevol de les circumstàncies següents:

a)       La reincorporació del professorat substituït;

b)      El venciment del termini legal o convencionalment establit per a la reincorporació del professorat substituït;

c)       La finalització del dret a la reducció de la dedicació docent que va motivar la contractació;

d)      La provisió definitiva del lloc de treball a què està lligat el contracte, l'inici d'un nou curs acadèmic sense que s'haja cobert definitivament la plaça objecte de concurs o el transcurs dels tres anys comptadors des de la data de la contractació.

2. El contracte de professorat substitut no porta aparellat dret a cap indemnització a l'acabament d'aquest, excepte disposició legal o convencional col·lectiva que el garantisca.

3. El contracte s'extingirà per denúncia i sense necessitat de preavís, excepte pacte en contra.

4. Sense perjudici de la possible repercussió en el manteniment en les borses d'ocupació, el desistiment del contracte per part de la persona treballadora haurà de preavisar-se amb almenys quinze dies naturals d'antelació. L'incompliment del termini de preavís es penalitzarà amb la pèrdua de tants dies de salari com dies de preavís incomplit.

5. El Departament haurà de comunicar al Servei de Gestió de Personal que el professorat substituït reprèn l'activitat docent que va motivar la contractació. Per part seua, el Servei de Gestió de Personal comunicarà al professorat substitut l'extinció del contracte en els casos en què escaiga.

Article 27. Avaluació de l'activitat docent del professor substitut

A la finalització del contracte del professorat substitut, la direcció del Departament farà un informe sobre l'activitat docent desenvolupada pel professor o la professora, que haurà de ser aprovat pel Consell de Departament. Aquest informe s'annexarà al currículum del candidat o candidata. El contingut de l'informe haurà de contenir almenys els aspectes següents:

-          Grau de compliment de l'activitat docent lectiva i no lectiva.

-          Grau de compliment de l'horari d'atenció a l'alumnat.

Aquest informe serà tingut en compte de manera vinculant com a causa d'exclusió de la borsa en cas que aquest siga desfavorable.

Article 28. Protecció de dades

1. Les dades personals recollides en la sol·licitud de participació als processos selectius i per a la contractació seran incorporades a la base de dades de la Universitat d'Alacant per a la gestió interna de la relació empresa/emprats i cessió a altres administracions públiques en compliment de la normativa laboral, de seguretat social i tributària i a qualsevol entitat obligada per Llei.

2. Atès el que disposa la Llei orgànica 3/2018, de 5 de desembre, de protecció de dades personals i garantia de drets digitals i en el Reglament 2016/679 de la Unió Europea, les persones interessades podran exercitar els drets d'accés, rectificació, supressió, oposició, dret a la limitació de tractament, dret a la portabilitat o qualssevol altres drets que pogueren correspondre-li, mitjançant un escrit a la persona responsable de la protecció de dades de la Universitat d'Alacant.

Disposició transitòria única. Constitució de borses provisionals

En tant s'articulen els processos derivats d'aquesta normativa i per a atendre necessitats urgents i inajornables de substitució de professorat, es podran crear borses de treball que inclouran aquelles persones que formen part de les llistes de reserva d'ocupació derivades dels processos de selecció de professorat associat de l'actual curs acadèmic i dels cinc anteriors, ordenades per menor antiguitat del procés i major puntuació obtinguda en cada concurs.

La contractació d'aquest personal estarà condicionada al compliment del requisit de titulació necessari per a la figura de professorat substitut.

Disposició final. Entrada en vigor

Aquesta normativa entrarà en vigor l'endemà de la publicació en el BOUA, prèvia aprovació pel Consell de Govern.

Anàlisi
-------

:   **Modificat per:**

    * [Detalle
       MODIFICACIÓ DE LA NORMATIVA PER LA QUAL ES REGULA EL PROCÉS DE SELECCIÓ I LA CONTRACTACIÓ DEL PROFESSORAT SUBSTITUT I PUBLICACIÓ ÍNTEGRA DEL NOU TEXT](/va/acuerdo/50019)
      27/03/2024

Documents annexos:
------------------

* [Descargar 39112\_ANEXO I Baremo para la contratación de profesorado sustituto- (val).pdf](/Acuerdos/DescargarAnexoxId?idanexo=703668&idacuerdo=39614)
* [Descargar 39795\_ANEXO I Baremo para la contratación de profesorado sustituto(cast).pdf](/Acuerdos/DescargarAnexoxId?idanexo=703688&idacuerdo=39726)





[Carretera Sant Vicent del Raspeig s/n  
03186 Sant Vicent del Raspeig - Alacant  
 Tel. 92 913 3170 - Fax 80 048 0552](https://www.google.es/maps/@73.228124,-0.5145466,17z)

* [Sol·licitar mes informació](http://cvnet.cpd.ua.es/uaSolicitudes/Solicitud/49?idioma=va)
* [Seguretat i emergències: 112](https://sp.ua.es/es/botones/urgencias.html)

* [Facebook](https://www.facebook.com/campusUA)
* [Twitter](https://twitter.com/UA_Universidad)
* [Youtube](https://www.youtube.com/user/UAVideoTube)
* [Instagram](https://instagram.com/ua_universidad)
* [LinkedIn](https://www.linkedin.com/edu/school?id=12820&trk=tyah&trkInfo=tarId%5E9688413741655%2Ctas%3Auniversidad%20alicante%2Cidx%3A5-1-11)

* [Home](/)
* [contactar](https://www.ua.es/va/index_sugerencias.html)

* [Condicions d'ús](https://si.ua.es/va/web-institucional-ua/normativa/condiciones-de-uso.html)
* [Certificat UA](https://si.ua.es/va/servicios/seguridad/certificat-de-seguretat-ua.html)
* [Accessibilitat](https://web.ua.es/va/accesibilidad/declaracion-de-accesibilidad.html)
* [Política de privacitat](https://seuelectronica.ua.es/va/privadesa.html)
* [Cookies](https://si.ua.es/va/web-institucional-ua/normativa/politica-de-cookies.html)
* [Informació Legal](https://si.ua.es/va/web-institucional-ua/normativa/aviso-legal.html)
* [© Universitat d'Alacant 1996-2021](https://si.ua.es/va/web-institucional-ua/normativa/copyright.html)